b'\n_START_ARTICLE_\nSunita Williams\n_START_SECTION_\n\xc5\xbdivljenje in kariera\n_START_PARAGRAPH_\nRodila se je kot najmlaj\xc5\xa1a od treh otrok indijsko-ameri\xc5\xa1kega nevroznanstvenika Deepaka Pandye in Ur\xc5\xa1uline Bonnie Pandya (roj. Zalokar). O\xc4\x8de izvira iz indijske zvezne dr\xc5\xbeave Gud\xc5\xbearat, pra-prababica po materini strani pa je iz Le\xc5\xa1 pri Tr\xc5\xbei\xc4\x8du v dana\xc5\xa1nji  Sloveniji. Leta 1987 je diplomirala iz fizikalnih znanosti na Pomorski akademiji Zdru\xc5\xbeenih dr\xc5\xbeav Amerike in leta 1995 magistrirala iz in\xc5\xbeenirskega mened\xc5\xbementa na Floridskem tehnolo\xc5\xa1kem in\xc5\xa1titutu._NEWLINE_Maja 1987 je postala pripadnica ameri\xc5\xa1ke Vojne mornarice, kmalu po tistem je opravila trening za helikoptersko pilotko in bila dodeljena helikopterski eskadri za bojno podporo z bazo v Norfolku. Med drugim je sodelovala v helikopterskih operacijah med zalivsko vojno in kot poveljnica v operaciji dostavljanja pomo\xc4\x8di za prizadeta obmo\xc4\x8dja, ki jih je opusto\xc5\xa1il orkan Andrew. Nato je delovala kot preizkusna pilotka in varnostna \xc4\x8dastnica mornari\xc5\xa1kega direktorata za helikopterje, kasneje pa tudi kot in\xc5\xa1truktorica letenja v \xc5\xa1oli za preizkusne pilote in nadzornica poletov na amfibijskodesantni ladji USS Saipan. Ima ve\xc4\x8d kot 3.000 ur letenja na ve\xc4\x8d kot 30 razli\xc4\x8dnih zrakoplovih._NEWLINE_Med slu\xc5\xbeenjem na ladji USS Saipan je bila junija 1998 izbrana kot kandidatka za program vesoljskih poletov agencije NASA. Po opravljenem treningu je delovala v Ruski vesoljski agenciji na programu sodelovanja pri Mednarodni vesoljski postaji. Prvi\xc4\x8d je v vesolje poletela 9. decembra 2006 na krovu raketoplana Discovery (misija STS-116) kot \xc4\x8dlanica 14. odprave na Mednarodno vesoljsko postajo, kjer je ostala tudi v sklopu 15. odprave in s \xc5\xa1tirimi izhodi v odprto vesolje prvi\xc4\x8d postavila \xc5\xbeenski rekord v trajanju bivanja v odprtem vesolju (kasneje prese\xc5\xbeen). Leta 2012 je znova poletela na Mednarodno vesoljsko postajo z misijo Sojuz TMA-05M, kot \xc4\x8dlanica odprav 32 in 33, pri slednji kot poveljnica postaje. Bila je \xc5\xa1ele druga \xc5\xbeenska na polo\xc5\xbeaju poveljnice ISS. Med svojo drugo odpravo je opravila tri sprehode po odprtem vesolju, med katerimi je izvajala popravila na zunanjosti postaje, in znova prevzela \xc5\xbeenski rekord v trajanju bivanja v odprtem vesolju.\n_START_SECTION_\nPriznanja\n_START_PARAGRAPH_\nZa svoje zasluge je prejela ve\xc4\x8d priznanj ameri\xc5\xa1ke vojske. Med obiskom Indije aprila 2013 je prejela \xc4\x8dastni doktorat Tehnolo\xc5\xa1ke univerze Gud\xc5\xbearata. Kmalu po tistem je obiskala tudi Slovenijo, ob tej prilo\xc5\xbenosti ji je predsednik Slovenije Borut Pahor podelil medaljo za zasluge, \xc2\xbbzaradi prispevka k uveljavljanju naravoslovnih in tehni\xc4\x8dnih znanosti in predvsem njihovi promociji med mlaj\xc5\xa1imi rodovi Slovencev\xc2\xab.'